Lisa Fitz

Lisa Fitz (* 15. Septemba 1951 in Zürich) is a bayrische Kabarettistin, Schauspuiarin und Sängarin.
Lebn.
Lisa Fitz is in Krailling bei Minga afgwoxn und kimt aus da bayrischn Kinstladynastie "Fitz". Da Groußvoda Hans Fitz woa a Schriftsteja, Schauspuia und Autor vo Theatastickl, de Groußmuada Ilse Fitz Opernsängarin und Theataleitarin. Da Voda Walter Fitz woa Komponist und Musika, bekannt aa ois Strauß-Imitatoa. De Muada Molly woa Sängarin und Gitarristin. De Fitz is aa d Kusine vo de Schauspuia Florian David Fitz und Michael Fitz sowia da Drehbuachautorin Ariela Bogenberger. Ia Tant is de Schauspuiarin Veronika Fitz.
De Lisa Fitz hod vo 1969 bis 1972 de Schauspuischui Ruth von Zerboni sowia a Gitarrstudium, Gsangs- und Ballettuntaricht absolviad. Gleichzeiti dazua hods 1970 im "Report-Film" "Schulmädchen-Report: Was Eltern nicht für möglich halten" mitgwiakt.
Bundesweit bekannt is de Fitz 1972 ois Fernsehmoderatorin vo da BR-Sendung "Bayerische Hitparade" woan. De Kinstlarin woa znaxst Liadschreibarin und hod de Satiresongs "I bin bläd" (1972) und "Mein Mann ist Perser" (1981) gschriem. Ofang vo de 1980er Joa hods voawiegend Theata und mearare Roin in Fernsehfuim gspuit. Midm Franz Xaver Kroetz hods a meajaarige Zammenorbat ("Das Nest") und a Gspusi ghobt. Ob 1983 is de Fitz mid oagna Shows ois Kabarettistin aftredn. Se woa de easchte Frau in Deitschland, de wo a Soloprogramm mid oagna Textn botn hod.
Mit ian Programmen "Die heilige Hur", "Ladyboss", "Geld macht geil", "Kruzifix", "…wie is’n die in echt?", "Heil!", "Alles Schlampen – außer Mutti" und "Lex mihi Ars" (ab 2005) woas mit insgsamt iwa 2500 Konzertn in Stodhoin, Theata- und Kloakunstbreddln in Deitschland, Östareich und da Schweiz z seng. Seit 2008 is se midm Programm "Super Plus – Tanken und Beten" untawegs.
2001 hod de Fitz in am Gspräch im Buidungskanal BR-alpha vom Bayerischer Rundfunk de woxende Primitivität im deitschn Fernsehn am Beispui vo da Sat.1-Reality-Show "Girls Camp" kritisiad. Vo 2003 bis 2004 hod se de Fernsehsendung "SR-Gesellschaftsabend" fian Saarländischn Rundfunk moderiad. Anno 2004 is se aussegwoafa woan, zweng iara Teinohm an da easchdn Staffe vo "Ich bin ein Star – Holt mich hier raus!"
Sporadisch woa de Fitz Gost im "Scheibenwischer"-Kabarett vom Dieter Hildebrandt und woa scho in vuin Talkshows eiglodn. In da satirischn ZDF-Talkshow "Blond am Freitag" hod se midgwiakt. Vom 25. Juni bis 4. Septemba 2011 hod se bei de "Karl-May-Spiele" in Bad Segeberg ois Goststar de weibliche Hauptroin gspuit. In da Produktion "Der Ölprinz" woa se de Treckfiahrarin Rosalie Ebersbach. Im Dezemba 2011 is se zuadem bei da 20. Ausgob vom "Arosa Humor-Festival" aftredn.
2018 san da Fitz antisemitische Aussogn vorgwoafn worn, entstandn durch ihr Liad "Ich sehe was, was Du nicht", wos iba de Rothschilds und George Soros singt.
De Fitz hod zwoa Romane gschriem, "Flügel wachsen nach" und "Nuan", sowia fimf Satirebiacha und d Biografie "Der lange Weg zum Ungehorsam." Regelmassi san LPs und CDs aussakema, aa in Vabindung mid iare Soloprogramme.
De Fitz woa zwoamoi vaheiradt, lebt in Niedabayern und hod an Suhn (Nepomuk „Nepo“ Fitz, * 1981); da Suhn vo iam Co-Autor und easchtn Ehemo Ali Khan. Mit eam is se vo 2002 bis 2005 im Kabarett-Programm "Alles Schlampen – außer Mutti" aftredn. 
Seit 2002 lebt se mit iam Gspusi Peter Knirsch, am Mola und Illustrator, af iam Hof im Roudtoi zamm.